Michael Aastrup Jensen (V), 2006-11-24:
Det er med stor glæde i stemmen, at jeg på vegne af Venstre kan erklære min støtte til den boligaftale, der i dag er til debat.
Med aftalen om fremtidens almene boligsektor har de fire forligspartier et stort fælles ansvar for mange af landets lejere.
Med den foreslåede ændring af loven om almene boliger skabes der ikke blot en større investeringsramme til renovering af allerede eksisterende lejeboliger, der skabes også mulighed for opførelsen af nye lejeboliger, der kan være med til at bryde både negative mønstre i beboerstrukturen og hidtidig fastholdelse i socialt dårlige miljøer.
Og der skabes samtidig råderum for initiativer, der sigter mod at have en mærkbar socialt udviklende indsats i boligområder, der er særlig belastede.
At Venstre stemmer for, skyldes først og fremmest dynamikken og de langsigtede perspektiver i den trestrengede strategi.
Den første streng hedder renovering og sikrer egentlig en med lovændringen forhøjet investeringsramme fra 1,5 mia. kr. årligt til 2,4 mia. kr. årligt, så i tusindvis af lejere i fremtiden gennem renovering kan få hævet kvaliteten i dagligdagen.
Renovering skaber mere attraktive boliger og dermed også større helhedsværdi, som kan være til stor daglig glæde for den enkelte.
Den anden streng er rettet mod nybyggeri, hvor forligspartierne har øget statens andel af ydelsesstøtten markant, så staten fortsat betaler en markant del af nettoudgiften til nybyggeri.
I aftalen ligger, at for hver gang Landsbyggefonden betaler 1 kr. i ydelsesstøtte til nybyggeri, betaler staten 3 kr.
Denne fordeling dufter langt væk af både sund balance og sund fornuft og ligger samtidig i direkte forlængelse af Landsbyggefondens ånd og den oprindelige intention om at skabe en fond, hvor der arbejdes for – og jeg citerer: ... at fremskaffe midlerne fra selskaber overalt i landet og anvende dem til finansiering af byggeri, hvor og i det omfang der er behov herfor.
I ærlig erkendelse af, at tidligere tiders boligog socialpolitik langt fra har slået til som social løftestang, men derimod har ført til reelle ghettoer visse steder i landet, lægger vi i Venstre gladeligt stemmer til en aftale, som i boligpolitisk sammenhæng fortsætter den progressive linje, som vi igangsatte, da Venstre og De Konservative fik regeringsansvaret.
Den tredje streng på 400 mio. kr. årligt i 4 år giver rum til at skabe anvendelige aktiviteter og initiativer til sociale og forebyggende indsatser i problemramte boligområder og vil på sigt vise sig at være mere end bare godt givet ud.
Når alt kommer til alt, kan man anskue debatten om anvendelse af Landsbyggefondens M023S15441643KAJE.FM Page 1613 Wednesday, February 7, 2007 12:50 PM midler på mange måder.
Jeg synes, det er vigtigt, vi står fast på nybyggeri som et vigtigt perspektiv til at sikre, at folk også i fremtiden får muligheden for at få en bolig.
Så altså, med den foreslåede ændring af loven om almene boliger vil der blive sat gang i udviklingen af den almene boligsektor, og udvikling er der brug for.
Der er brug for renoveringer, der er brug for nybyggeri, og der er brug for en målrettet indsats for at forbedre de boligsociale vilkår, som er at finde mange steder rundtom i landet.
I Venstre anerkender vi det store behov, og derfor lægger vi også vores stemmer til dette lovforslag.